CELEX: 32015R2344
Language: da
Date: 2015-12-15 00:00:00
Title: Kommissionens gennemførelsesforordning (EU) 2015/2344 af 15. december 2015 om fastsættelse af gennemførelsesmæssige tekniske standarder for så vidt angår valutaer, hvor likvide aktiver er til rådighed i begrænset omfang, i overensstemmelse med Europa-Parlamentets og Rådets forordning (EU) nr. 575/2013 (EØS-relevant tekst)

16.12.2015   
            
            
               DA
            
            
               Den Europæiske Unions Tidende
            
            
               L 330/26
            
         KOMMISSIONENS GENNEMFØRELSESFORORDNING (EU) 2015/2344
   af 15. december 2015
   om fastsættelse af gennemførelsesmæssige tekniske standarder for så vidt angår valutaer, hvor likvide aktiver er til rådighed i begrænset omfang, i overensstemmelse med Europa-Parlamentets og Rådets forordning (EU) nr. 575/2013
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (1), særlig artikel 419, stk. 4, og
   ud fra følgende betragtninger:
   
               (1)
            
            
               I artikel 412, stk. 1, i forordning (EU) nr. 575/2013 er der fastsat et likviditetsdækningskrav, ifølge hvilket institutter skal besidde likvide aktiver for at sikre, at de opretholder likviditetsbuffere, der er tilstrækkelige til at dække eventuelle ubalancer mellem indgående og udgående pengestrømme.
            
         
               (2)
            
            
               I Kommissionens delegerede forordning (EU) 2015/61 (2), der er vedtaget i henhold til artikel 460 i forordning (EU) nr. 575/2013, gøres der nærmere rede for likviditetsdækningskravet.
            
         
               (3)
            
            
               Hvis det dokumenterede behov for likvide aktiver i lyset af likviditetsdækningskravet overstiger de disponible likvide aktiver i en valuta, anvendes en eller flere undtagelsesbestemmelser for denne valuta som fastsat i artikel 419, stk. 2, i forordning (EU) nr. 575/2013.
            
         
               (4)
            
            
               Det er derfor nødvendigt at identificere de valutaer, som bør omfattes af en undtagelsesbestemmelse, og fastslå, i hvilket omfang en sådan undtagelsesbestemmelse bør være til rådighed.
            
         
               (5)
            
            
               Den Europæiske Banktilsynsmyndigheds (EBA) vurdering af det dokumenterede behov var baseret på de bedste tilgængelige data, som kunne leveres af kompetente myndigheder, om de likvide aktiver i en valuta og de likvide aktiver, som kræves af andre investorer, og som derfor ikke er til rådighed til at opfylde institutters behov for likvide aktiver.
            
         
               (6)
            
            
               EBA har identificeret norske kroner (NOK) som en valuta, hvor likvide aktiver er til rådighed i begrænset omfang. Dette fandt sted før ikrafttrædelsen af delegeret forordning (EU) 2015/61, hvor EBA vurderede disponibiliteten af de likvide aktiver i overensstemmelse med de internationale standarder, der er vedtaget af Baselkomitéen for Banktilsyn. EBA undersøgte i vurderingen mængden af likvide aktiver, der ikke kræves af enheder, som ikke er omfattet af forordning (EU) nr. 575/2013, og sammenlignede dette med institutters behov på grundlag af deres skønnede vægtede udgående nettopengestrømme i de følgende 30 dage, idet der blev taget hensyn til loftet over indgående strømme, faktorer, der kan påvirke manglen på likvide aktiver over en tre- til fireårig periode, og et mål på 110 % for likviditetsdækningskravet.
            
         
               (7)
            
            
               EBA konkluderede i sin vurdering, at det dokumenterede behov for likvide aktiver oversteg de disponible likvide aktiver i NOK. Statsgæld er et af de mest likvide aktiver, men i Norges tilfælde er udbuddet af norske statspapirer relativt begrænset på grund af den gunstige budgetstilling. Internationale institutioner og multinationale udviklingsbanker har også udstedt et stort antal obligationer i NOK, men det drejer sig først og fremmest om private placeringer, som besiddes af udenlandske investorer, og som EBA derfor ikke betragter som likvide og disponible for institutter, som falder ind under forordning (EU) nr. 575/2013. Endelige var EBA's vurdering baseret på de internationale likviditetsstandarder vedtaget af Baselkomitéen for Banktilsyn, mens vurderingen af, om de konstaterede behov for likvide aktiver i væsentlig grad overstiger de disponible likvide aktiver i en valuta, bør baseres på den endelige liste over likvide aktiver, der er fastsat ved delegeret forordning (EU) 2015/61. I forordningen er der fastsat en bredere vifte af likvide aktiver, navnlig i forbindelse med særligt dækkede obligationer og særligt dækkede realkreditobligationer. Denne forskel er dog ikke tilstrækkelig til at ændre EBA's konklusion om, at det dokumenterede behov for likvide aktiver oversteg de disponible likvide aktiver i NOK.
            
         
               (8)
            
            
               EBA har afholdt åbne offentlige høringer om det udkast til gennemførelsesmæssige tekniske standarder, som ligger til grund for nærværende forordning, analyseret de potentielle omkostninger og fordele samt indhentet en udtalelse fra interessentgruppen for banker, der er nedsat i henhold artikel 37 i Europa-Parlamentets og Rådets forordning (EU) nr. 1093/2010. I overensstemmelse med proceduren i artikel 15 i Europa-Parlamentets og Rådets forordning (EU) nr. 1093/2010 (3) godkendte Kommissionen med ændringer det udkast til gennemførelsesmæssige tekniske standarder, som EBA forelagde, efter at have sendt udkastet til gennemførelsesmæssige tekniske standarder tilbage til EBA med forklaring på grundene til ændringerne. EBA afgav en formel udtalelse til støtte for disse ændringer og bekræftede, at det beløb, hvormed det dokumenterede behov for likvide aktiver oversteg de disponible likvide aktiver i NOK, som foreslået i dens oprindelige udkast til gennemførelsesmæssige tekniske standarder, ikke bør ændres —
            
         VEDTAGET DENNE FORORDNING:
   Artikel 1
   Det dokumenterede behov for likvide aktiver i lyset af kravet i artikel 412 i forordning (EU) nr. 575/2013 anses for at overstige de disponible likvide aktiver i de valutaer, der er angivet i bilaget til nærværende forordning, med den procentdel, der er angivet i samme bilag.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 15. december 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 176 af 27.6 2013, s. 1.
   
      (2)  Kommissionens delegerede forordning (EU) 2015/61 af 10. oktober 2014 om supplerende regler til forordning (EU) nr. 575/2013 for så vidt angår likviditetsdækningskrav for kreditinstitutter (EUT L 11 af 17.1.2015, s. 1).
   
      (3)  Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12).
   
      BILAG
      
         Liste over valutaer, hvor likvide aktiver er til rådighed i begrænset omfang
      
      
                  Nr.
               
               
                  Valuta
               
               
                  Procentdel, hvormed det dokumenterede behov for likvide aktiver oversteg de disponible likvide aktiver
               
            
                  1.
               
               
                  Norsk krone (NOK)
               
               
                  63 %